musiek | Om te probeer verstaan
Oor backward masking, generasie-verskille en opofferings
Posted on Julie 9, 2008 by Retha Faurie | Lewer kommentaar
As jy in die '80's/ vroeë '90's 'n tiener was, sal jy dalk die konsep van backward masking onthou.
Indien nie, dan verduidelik ek gou: Daardie tyd het onderwysers en ander mense tieners probeer wysmaak dat rock-musiek 'n kommunistiese/ sataniese komplot is, en dat heelwat rock-musiek se woorde doelbewus so geskryf is dat nare boodskappe gekry word as mens die plaat agteruit speel. Nou hoekom sit hulle nare agteruit-boodskappe op die plate? Want, só lui die teorie, die boodskappe wat jy agteruit hoor kom by jou onderbewussyn in en het 'n invloed op hoe jy dink.
Nou ja, ek wil my nie uitspreek oor hoeveel van 'n invloed (indien enige) agteruit-boodskappe op mens onderbewussyn het nie. Wat ek wel weet, is dat wat jy op die gewone manier hoor- die boodskap wat vorentoe speel op plate/ kasette/ CD's (Onthou jy nog plate? Sulke ronde swart viniel goeters?) jou bewussyn én onderbewussyn beïnvloed.
Nou ja, in die laat '80's het ek tieners geken wat bereid was om hulle plate te verbrand oor hulle hoor die goed het agteruit boodskappe op. Ek het altyd gedink hulle is beter as ek- ek het toe sopas my tienerjare ingegaan, was op daardie stadium nie 'n Christen nie en ek sou nie so 'n opoffering maak vir so 'n rede nie. Maar talle tieners het gesê dat wat nie goed is vir hulle gedagtes nie, raak hulle van ontslae.
Daar is, en was nog altyd, talle musiek wat mens nie hoef agteruit te speel vir 'n verkeerde boodskap nie. Om so vinnig twee voorbeelde te noem van boodskappe wat my dwars in die krop steek: "I wanna be loved by you, just you/ I couldn't aspire to anything higher…" – 'n Vrou kan hoër aspirasies hê as om 'n man te kry. Regtig. Sy kan. "You and me, baby, ain't nothing but mammals…." – Vanselfsprekend is ons meer as net soogdiere! Die blote feit dat ek eksepsie kan vat as mense dink ek is niks meer as 'n soogdier nie, wys dat ek anders as ander soogdierspesies is. Ons is weinig minder as hemelse wesens (Psalm 8:5)!
Ek het daardie tyd gehoor van jongmense wat besittings opoffer op die suspisie dat dit moontlik nie goed is vir hulle gedagtelewe voor God nie. Ek hoor dit nie nou meer nie. Daar is talle goed in flieks, boeke en musiek wat duidelik mens gedagtes besoedel. Maar waar mense nog 'n generasie gelede gewillig was om op te offer wat dálk besoedelend kan wees, offer mense nie eers meer op wat béslís besoedelend is nie. Mense bid byvoorbeeld en lees Bybel, maar bly saam buite die huwelik, en besoedel hulself. Op 'n manier het die boodskap van 'n lewe wat nie 'n muur tussen jou en God maak nie verlore gegaan. Of mense redeneer dat enige volwasse individu die reg het om pornografie te kyk. Maar die meer pornografie oral maak dat meer kinders negatief beïnvloed word deur pornografie. Dit is bekend (nie net 'n suspisie nie) dat die toename in pornografie wel party lede van die samelewing (kinders) skaad, maar ons bly in 'n samelewing waar meeste mense niks (ook nie 'n "reg" om pornografie te kyk) sal opoffer vir ander nie.
Wat is die ergste? 'n Generasie wat glo wat hulle vertel word, en dan opofferings maak wat onnodig is? Of een wat nie glo dat enigiets werd is om iets voor op te offer nie? Want daar is nog dinge wat werd is om voor op te offer. En die dinge wat werd is om voor op te offer, is nie dinge nie.